**АНЕКС IV**

Набавки од страна на корисниците на грант во контекст на
надворешните акции на Европската унија

# Принципи

Ако имплементацијата на акцијата бара вршење набавка од страна на корисникот(ците), договорот мора да ѝ биде доделен на понудата што нуди најдобра вредност за парите (т.е. понудата што нуди најдобар сооднос цена-квалитет) или, како што е соодветно, на понудата што нуди најниска цена. Притоа, корисникот(ците) ќе избегнува(ат) каков и да било конфликт на интереси и ќе ги почитува(ат) следниве основни принципи:

Ако корисникот не започне отворена тендерска постапка, тој треба да го оправда изборот на понудувачите кои се поканети да поднесат понуда.

Корисникот ќе ги оценува добиените понуди според објективни критериуми што овозможуваат мерење на квалитетот на понудите и што ја земаат предвид цената (на понудата со најниска цена ѝ се доделува највисока оценка за критериумот цена).

Корисникот ќе води доволна и соодветна документација за применетите постапки, што ја оправдуваат одлуката за предселекција на понудувачите (таму каде што не се користи отворена тендерска постапка) и одлуката за доделување.

Во однос на Член 2.4 од PRAG, корисникот ќе биде одговорен за почитување на рестриктивните мерки на ЕУ при доделувањето на договорите.

Корисникот може да одлучи да ги примени процедурите за набавка наведени во практичниот водич. Ако овие постапки се следат правилно, ќе се смета дека принципите споменати погоре се почитуваат.

Европската комисија ќе изврши *ex post* проверки за тоа дали корисникот(ците) ги почитува(ат) погоре наведените принципи и правилата од одделот 2 подолу. Непочитувањето на овие принципи или правила би ги направило поврзаните расходи неприфатливи за финансирање од страна на ЕУ/ЕДФ.

Одредбите од овој Анекс се применуваат *mutatis mutandis* на договорите што треба да ги склучи(ат) поврзаниот(ите) субјект(и) со корисникот(ците).

# Прифатливост за договорите

## Правило на националност

Учеството во тендерските постапки што ги спроведува(ат) корисникот(ците) е отворено под еднакви услови за сите физички лица кои се државјани и правни лица (учествуваат поединечно или во групира-конзорциум-на понудувачи) ефективно основани во земја-членка или земја, територија или регион споменати како прифатливи во соодветната регулатива/основен акт со кој се регулираат правилата за прифатливост за грантот според Анекс А2а од практичниот водич. Понудувачите мора да ја наведат својата националност во нивните понуди и да обезбедат вообичаен доказ за националноста според нивното национално законодавство.

Ова правило не важи за експертите предложени со понудите за услуги финансирани од грантот.

## Правило на потекло

Доколку основниот акт или другите инструменти што важат за програмата според која се финансира грантот (имено за грантови финансирани со основен акт според Повеќегодишната финансиска рамка за годините 2014-2020) содржат правила за потекло на набавени стоки стекнати од корисникот во контекст на грантот[[1]](#footnote-1), од понудувачот мора да се побара да го наведе потеклото[[2]](#footnote-2) на набавени стоки и избраниот изведувач секогаш ќе мора да го докаже потеклото на набавени стоки.

За опрема и возила со единечна цена за купување поголема од 5000 евра, изведувачите мора да му/им презентираат доказ за потекло на корисникот(ците) најдоцна кога ќе се приложи првата фактура. Сертификатот за потекло мора да го издадат надлежните органи на земјата од каде што потекнуваат набавените стоки и мора да биде во согласност со правилата утврдени со релевантното законодавство на Унијата. Непочитувањето на овој услов може да резултира со раскинување на договорот и/или суспендирање на плаќањето.

Ако набавените стоки може да потекнуваат од која и да било земја, не треба да се поднесува сертификат за потекло.

Исто така, за грантови финансирани со основен акт според повеќегодишната финансиска рамка за годините 2021-2027 година, набавените стоки може да потекнуваат од која и да било земја и не треба да се поднесува сертификат за потекло.

## Исклучоци од правилата за националност и потекло

Таму каде што се применува договор за проширување на пазарот за набавка на стоки, работи или услуги, пристапот мора да биде отворен и за државјани и стоки со потекло од други земји под условите утврдени во тој договор.

Дополнително, во уредно потврдени исклучителни случаи предвидени со важечките прописи, со цел да им се овозможи пристап на државјани или стоки коишто потекнуваат од други земји освен оние наведени во одделите 2.1 и 2.2, мора да се побара претходно овластување од Европската комисија пред започнување на постапката, освен ако акцијата не се одвива во земја под кризна декларација.

\* \* \*

1. Според CIR (т.е не IPA I) и EDF набавените стоки може да потекнуваат од која и да било земја ако износот на стоките што треба да се набават е помал од 100 000 ЕВРА по набавка. [↑](#footnote-ref-1)
2. За целите на овој анекс, терминот ‘потекло’ е дефиниран во Глава 2 од Регулативата (ЕУ) Бр 450/2008 на Европскиот парламент и Советот од 23 април 2008, со која се утврдува Кодексот за царини на ЕУ (Кодекс за модернизирани царини). [↑](#footnote-ref-2)